Ndoto yakatikia njiani

NDOTO YAKATIKIA NJIANI

Ni saa tano asubuhi baada ya Safari kumaliza somo lake la siku.Alirudi
kutoka darasani huku mawazo ya maisha magumu ya chuoni yakiwa yamemkaba
koo.Alibwaga zana zake alizozitumia darasani katika kijimeza chake
alichokitumia kama sehemu ya kusomea kila ulipofika wakati wake wa
kudurusu.Aliyoyaona ndani ya mwaka wake wa kwanza chuoni ni
mengi.Machafu na maovu si haba, alinielezea huku akiwa ameinamisha
wajihi ardhini!Si hayo tu,alinielezea pia changamoto nyingi alizozipitia
kila jua lilipochomoza.Alinisifia mvua ya chuo kikuu kadri
alivyoweza,nami nikaamini kweli ilimnyea.

Ni hakika na tunajua kuwa njaa mwana lemaza.Baada ya kujibwaga kwenye
kigodoro chake ambacho hakikua na tofauti kubwa na ulimi wa
kinyonga,kama tutakosea kukishabihisha na mkeka.Usingizi nao ukashika
hatamu, ukamwiba akalala fofofo ungedhani pono.Hapo ndipo alipojiona
kwenye ulimwengu mpya na kuyaona maisha yake mapya akiwa na mwanamke
aliyempenda na kumuenzi kama mboni za maozi yake.Shingo yake ya
upanga,kiuno cha nyigu,macho ya gololi na nywele za singa,ndivyo
vilivyomfanya kutoskia la muadhini wala la mteka maji msikitini.Akaamua
liwalo na liwe!Hakika alimtafasiri kama hurulaini wake pale chuoni.

Lulu alimjilia Safari akiwa na mavazi ya kuvutia na ya
kilimbwende.Akajigeuza na kujibidua ungedhani hakuwa na mfupa wowote
kiunoni.Ushanga alioufunga kiunoni,vikuku alivyovaa miguuni,kipini cha
puani,kidani na herini zilizong’aa na kumemetuka masikioni
mwake,zilimfanya Safari kutowaza matokeo kamili ya kitendo
kitakachofuatia baada muda wa koo kumeza punje ya mpunga.Naye Safari
Ibilisi maluuni akamvaa na kumvamia.Wengine husema ni ‘pepo la
ngono’.Ilimradi hisia zilimpanda akajikuta amemkamata Lulu kiunoni,huku
nyuso zao zikitizamana kwa macho ya mahaba ya njiwa.Akashuka nae
taratibu hadi kwenye kigodoro chake.Wakavua nguo na kubaki na suti ya
kuzaliwa. Tayari kufanya walichoazimia.Akasahau kinga ni bora kuliko
tiba kwani hisia zilikwisha kumvaa.

“Ng’aa!Ng’aa!Ng’aa!”.Alishtuliwa kutoka usingizini na sauti ya kitoto
kichanga kilicholia chini ya dirisha lake.Akakurupuka kwa hasira kubwa
ya kukatiziwa ndoto yake na mwanamke aliyempata baada ya kumtamani na
kummezea mate kwa mda mrefu.Lakini pia alitoka akiwa na huruma ya hali
ya juu kwa kitoto kile kilichotendewa uhayawani na mamayake asiyestahili
kuitwa mama.Akamwita mamakejuma aje ashuhudie unyama huo,ghafla kukajaa
halaiki ya watu ungedhani ni nzi kwenye fungu la kinyesi.

Kutupwa kwa watoto ni kitendo kilichokuwa kimeshika kasi wakati ule hasa
katika maeneo hayo karibu na chuo kikuu.Kwani watoto wengi wa kike
hufanya kazi ya nipe nikupe ili kukidhi mahitaji yao ya kila leo.Wengi
walio onekana kupendeza na kuziteka bakunja akili za wanaume walikuwa
mabaghiya.Hivyo wengi waliishilia ujauzito na ndwele zilizotisha na
kuogopwa na wengi.Kwa kweli hapa ilikuwa si Jambo la kushangaza kutupwa
Kwa watoto. Mtoto huyo alipelekwa ‘sandara’,shule ya mayatima ya baniani
mmoja aliyejulikaniwa kwa ukarimu wa kuwalea mayatima na kugawa
misaada.Niliskia aliitwa Kanjibhai Peremji lakini wengi walimjua kama
‘pere’.

Baada ya Safari kuhitimu masomo yake ya chuo kikuu alizurura kama mbwa
koko na shahada yake kwa miaka mitano.Na Kwa kuwa Mungu hamtupi mja
wake,Safari alipata kazi baada ya kazi ya kutafuta kazi.Akaanza akafunza
shule nyingi na kuwa mwalimu bora na sio bora mwalimu.Baada ya kustaafu
'pere alimwajiri kama mwalimu mkuu katika shule ya Sandara.Akakutana na
kijana aliyemuokota zamani akiwa chuo.Akamjua na kuishi nae kwa upendo
na furaha ungedhani ni nduguye au mwanawe.Hatimae alimsimulia kisa chake
cha utotoni.Leo kijana huyo ameamua kusimulia watu kisa chake,kwani
amejiunga na chuo kikuu na ameanza kuhamasisha watu juu ya Jambo la
kusitisha matendo maovu yanayoendelea vyuoni,yakiongozwa na uzinzi.kwani
matendo hayo yana athari mbaya zisizoweza kuhesabika katika jamii.